Formaður fjárlaganefndar Alþingis segir ekki útilokað að hægt verði að mæta rekstrarvanda hjúkrunarheimila í sérstöku fjáraukalagafrumvarpi fyrir þinglok. Ekki er gert ráð fyrir auknum fjárframlögum til reksturs heimilanna í fjármálaáætlun ríkisstjórnarinnar til næstu fimm ára.
Flest hjúkrunarheimili landsins voru rekin með halla á árunum 2017 til 2019 samkvæmt skýrslu sem starfshópur á vegum heilbrigðisráðherra skilaði í síðasta mánuði. Í skýrslunni kom einnig fram að bæta þyrfti níu milljörðum króna á ári við fjárveitingar til reksturs hjúkrunarheimila til þess að þau gætu sinnt eðlilegri umönnun.
Í áliti meirihluta fjárlaganefndar Alþingis um fjármálaáætlun ríkisstjórnarinnar til næstu fimm ára kemur fram að rekstrarvandi hjúkrunarheimila sé aðkallandi og við honum þurfi að bregðast. Ekki er þó gert ráð fyrir auknum fjárframlögum til reksturs heimilanna í fjármálaáætlun.
Willum Þór Þórsson er formaður fjárlaganefndar Alþingis:
Þetta er nú kannski tvíþætt. Í afgreiðslu fjármálaáætlunar er búið að áætla reksturinn til næstu fimm ára og uppbyggingu nýrra hjúkrunarrýma. Fjárlaganefnd bregst þar við og bætir við fjármagni til reksturs nýrra hjúkrunarrýma. Svo erum við með þessa skýrslu, þennan vanda, þennan aðkallandi vanda
um rekstrarafkomu hjúkrunarheimili það hallar verulega á. Þeim vanda yrði þá að mæta á þessu ári með fjáraukalögum og það er ekki útilokað
Eybjörg Hauksdóttir, framkvæmdastjóri Samtaka fyrirtækja í velferðarþjónustu segir í samtali við Morgunblaðið í dag að mörg hjúkrunarheimili stefni í gjaldþrot og því verði að bregðast við þessum vanda sem fyrst.
Willum segir ekki útilokað að hægt verði bregðast við þessu áður en þingi lýkur í næsta mánuði.
Það eru fjölmargir þættir auðvitað sem að koma til í þessu og skýrslan er ágætis gagn í þá veru eins og ég segi það er ekki útilokað. Venjan er auðvitað sú að fjáraukalagafrumvarp komi að hausti en nú höfum við til að mynda síðasta árið í gegnum Covid afgreitt fimm fjáraukalagafrumvörp til þess að mæta covid
kostnaði til þess að halda gagnsæi utan um þau útgjöld þannig að það er ekki útilokað við getum afgreitt fjáraukalagafrumvarp fyrir þinglok
Formaður fjárlaganefndar Alþingis útilokar ekki að hægt verði að samþykkja aukna fjárveitingu til hjúkrunarheimila í næsta mánuði til að mæta rekstrarvanda þeirra. 